b'\n_START_ARTICLE_\nIvan Dobnik\n_START_SECTION_\n\xc5\xbdivljenje\n_START_PARAGRAPH_\nIvan Dobnik se je rodil v Celju leta 1960. Osnovno \xc5\xa1olo je obiskoval na Gomilskem in v Preboldu, gimnazijo v Celju, na Filozofski fakulteti v Ljubljani \xc5\xa1tudiral filozofijo in primerjalno knji\xc5\xbeevnost, v \xc5\xa1tudijskem letu 1996/97 tudi japonologijo in sinologijo. Pesmi je pri\xc4\x8del pisati leta 1975. Prve objave je imel v Brsti\xc4\x8dih, literarni reviji Gimnazije Celje, Obrazih in literarni prilogi Mladine Mlada pota. V \xc4\x8dasu gimnazije je izdal v samozalo\xc5\xbebi pesni\xc5\xa1ko zbirko Osvobajanje. Leta 1988 se je zaposlil v Knji\xc5\xbenici Be\xc5\xbeigrad, od leta 1995 pa ima status samostojnega kulturnega delavca (pesnik, urednik). V letih 1998 \xe2\x80\x93 2008 je bil \xc4\x8dlan uredni\xc5\xa1tva revije Apokalipsa. Leta 2005 je skupaj z Zoranom Pevcem in Ivom Stropnikom ustanovil revijo za poezijo in poeti\xc4\x8dno Poetikon ter postal njen odgovorni urednik. Poetikon je sprva izhajal v Velenju pri Ustanovi Velenjska knji\xc5\xbena fundacija, po ustanovitvi Knji\xc5\xbeevnega dru\xc5\xa1tva hi\xc5\xa1a poezije jeseni 2006 pa v Ljubljani. V letu 2006 je ustanovil Poetikonove lire, zbirko prevodne in izvirne poezije. Od leta 2001 je \xc4\x8dlan Dru\xc5\xa1tva slovenskih pisateljev. Sodeloval na \xc5\xa1tevilnih literarnih festivalih doma in v tujini. Njegove pesmi so prevedene v franco\xc5\xa1\xc4\x8dino, angle\xc5\xa1\xc4\x8dino, nem\xc5\xa1\xc4\x8dino, italijan\xc5\xa1\xc4\x8dino, polj\xc5\xa1\xc4\x8dino, \xc4\x8de\xc5\xa1\xc4\x8dino, slova\xc5\xa1\xc4\x8dino, srb\xc5\xa1\xc4\x8dino, hrva\xc5\xa1\xc4\x8dino, bolgar\xc5\xa1\xc4\x8dino, beloru\xc5\xa1\xc4\x8dino, norve\xc5\xa1\xc4\x8dino, dan\xc5\xa1\xc4\x8dino, latvij\xc5\xa1\xc4\x8dino in romun\xc5\xa1\xc4\x8dino. \xc5\xbdivi v \xc5\xa0matev\xc5\xbeu in Ljubljani.\n_START_SECTION_\nDelo\n_START_PARAGRAPH_\nIvan Dobnik je doslej izdal devet knjig poezije in poeti\xc4\x8dne proze, ve\xc4\x8d je tudi prevedenih. Njegove pesni\xc5\xa1ke knjige odlikuje motivno, tematsko in formalno izjemno koncizna zgradba. Njihovo osnovno semanti\xc4\x8dno polje je zelo pogosto svet narave in ljubezen, zapisovana na na\xc4\x8din poduhovljenega erosa.'